Avainsanat

Tiivistelmä



Avainsanat

1 Kumoamiskanne - Määräajat - Määräajan alkamisajankohta - Toimi, jota ei ole julkaistu eikä annettu kantajalle tiedoksi - Täsmällinen tieto toimen sisällöstä ja perusteluista

(EY:n perustamissopimuksen 173 artiklan viides kohta)

2 Sosiaalipolitiikka - Euroopan sosiaalirahasto - Ammatillisten koulutushankkeiden rahoittamiseen myönnetty tuki - Jäsenvaltioiden antama vahvistus siitä, että tuen loppuosan maksamispyynnössä olevat tosiseikkoja ja kirjanpitoa koskevat tiedot pitävät paikkansa

(Neuvoston asetuksen N:o 2950/83 5 artiklan 4 kohta; neuvoston päätöksen 83/516/ETY 2 artiklan 2 kohta; komission päätöksen 83/673/ETY 7 artikla)

3 Toimielinten säädökset, päätökset ja muut toimet - Perusteluvelvollisuuden laajuus

(EY:n perustamissopimuksen 190 artikla)

4 Kumoamiskanne - Kanneperusteet - Harkintavallan väärinkäytön käsite

5 Sosiaalipolitiikka - Euroopan sosiaalirahasto - Ammatillisten koulutushankkeiden rahoittamiseen myönnetty tuki - Päätös alun perin myönnetyn tuen määrän pienentämisestä - Asianomaisen yrityksen puolustautumisoikeudet

Tiivistelmä

6 Se määräaika, joka yrityksellä on käytettävissään nostaakseen kumoamiskanteen sellaisista komission päätöksistä, joilla on päätetty pienentää Euroopan sosiaalirahastosta yritykselle alun perin myönnetyn tuen määrää, alkaa kulua vasta siitä päivästä, jolloin se on saanut tarkat tiedot riidanalaisten päätösten tekijästä, sisällöstä ja perusteluista, kun nämä tiedot on annettu tiedoksi pelkästään toimivaltaisille kansallisille viranomaisille ja kun niitä ei ole julkaistu Euroopan yhteisöjen virallisessa lehdessä.

7 Euroopan sosiaalirahaston tehtävistä tehdyn neuvoston päätöksen 83/516/ETY 5 artiklan 4 kohdassa säädetyllä vahvistamisella tarkoitetaan sitä, että jäsenvaltio tarkastaa, ovatko tuensaajan esittämässä tuen loppuosan maksupyynnössä olevat tosiseikkoja ja kirjanpitoa koskevat tiedot oikein. Jäsenvaltion tekemä vahvistamistoimenpide ei vapauta sitä niistä velvollisuuksista, jotka sillä on muiden sovellettavien yhteisön säännösten perusteella. Vaikka jäsenvaltio olisikin heti tehnyt kyseisen vahvistuksen, sitä sitovat edelleen ne velvollisuudet, jotka johtuvat päätöksen 83/516/ETY 2 artiklan 2 kohdasta ja Euroopan sosiaalirahaston hoidosta tehdyn päätöksen 83/673/ETY 7 artiklasta ja joiden mukaan jäsenvaltion on taattava Euroopan sosiaalirahaston tuella rahoitettujen hankkeiden toteuttaminen ja ilmoitettava komissiolle epäillyistä sääntöjenvastaisuuksista. Näistä säännöksistä johtuvien velvollisuuksien täyttämistä ei ole ajallisesti rajoitettu, ja niitä on tulkittava siten, että ne on otettava huomioon kaikessa Euroopan sosiaalirahaston rahoittaman toiminnan hoidossa. Lisäksi Euroopan sosiaalirahastosta myönnetyn yhteisön tuen pienentämistä koskevan komission yksinomaisen toimivallan käyttäminen ei voi riippua asetuksen N:o 2950/83 5 artiklan 4 kohdassa tarkoitetusta vahvistamisesta.

Tästä seuraa, että asetuksen N:o 2950/83 5 artiklan 4 kohdassa säädettyä vahvistamista on pidettävä toimenpiteenä, jonka jäsenvaltio toteuttaa kaikin varauksin. Toisenlaisella tulkinnalla vaarannettaisiin päätöksen 83/673/ETY 7 artiklan tehokas vaikutus siltä osin kuin siinä määrätään, että jäsenvaltiolla on velvollisuus ilmoittaa komissiolle niistä epäkohdista, jotka on havaittu Euroopan sosiaalirahaston rahoittaman toiminnan hoidossa.

8 Perustamissopimuksen 190 artiklassa määrätyissä perusteluissa on selkeästi ja yksiselitteisesti ilmaistava yhteisön toimielimen tekemän toimenpiteen perustelut siten, että henkilöille, joita toimenpide koskee, selviää sen syyt ja että yhteisöjen tuomioistuin voi valvoa toimenpiteen laillisuutta. Tämän velvollisuuden sisältö määräytyy sen mukaan, millaisesta ja missä yhteydessä toteutetusta toimenpiteestä on kyse.

9 Toimenpidettä tehtäessä harkintavaltaa on käytetty väärin, jos objektiivisten, asiaankuuluvien ja yhtäpitävien seikkojen perusteella on selvää, että toimenpide on tehty yksinomaan tai ainakin olennaisilta osin muiden kuin esitettyjen päämäärien saavuttamiseksi tai perustamissopimuksessa asian käsittelyjärjestykseksi erityisesti määrätyn menettelyn välttämiseksi.

10 Koska komission on kunnioitettava Euroopan sosiaalirahaston rahoitustukea saavan puolustautumisoikeuksia silloin, kun se pienentää mainittua tukea, komissio ei saa tehdä rahoitustuen pienentämistä koskevaa päätöstä ennen kuin se on antanut tuensaajalle tilaisuuden esittää asianmukaisesti mielipiteensä aiotusta pienentämisestä tai varmistanut sen, että tällainen tilaisuus on annettu.